ועדת החוקה, חוק ומשפט, כנסת 23, פרוטוקול מספר 98, 2020-08-26 10:00

יעקב אשר: בוקר טוב.

יעקב אשר: אני מתכבד לפתוח את ישיבת ועדת החוקה, חוק ומשפט.

יעקב אשר: על סדר היום הצעת חוק ההוצאה לפועל (הקפאת הגבלת רישיונות נהיגה) (הוראת שעה – נגיף הקורונה החדש), התש"ף-2020.

יעקב אשר: הצעת חוק ממשלתית שמוזגה יחד עם הצעות חוק של חברי כנסת שונים.

יעקב אשר: כבר הקראנו את זה אתמול, תוסיפו את זה לפרוטוקול.

יעקב אשר: הקראנו את כל ההצעה הממשלתית כמו שהיא הייתה, ויש סוגיה שעלתה אתמול בנוגע לחידוש הרישיונות.

יעקב אשר: משרד המשפטים, בבקשה.

מרב זוהרי: בוקר טוב, מרב זוהרי ממשרד המשפטים.

מרב זוהרי: בהמשך לדיון אתמול בוועדה מאז הדיון ועד היום בבוקר בחנו את האפשרות של החידוש.

מרב זוהרי: גם לדעתנו נכון שחייבים יוכלו לנהוג בתקופה הזאת באופן זמני, וזה גם מה שניסינו לבחון עוד בשלב גיבוש ההצעה, ואז לא מצאנו פתרון.

מרב זוהרי: בחנו את הדברים וכל חלופה שבחנו כרגע מעוררת קשיים גם בהיבטים תחבורתיים וגם בהיבטים של הביטוח.

מרב זוהרי: בסוף זה עלול להביא למצב שדווקא אפילו יפגע בחייבים אם יעלו על הכביש חייבים שלא אמורים לנהוג.

מרב זוהרי: אחרי שעשינו את הבחינה הזאת לעומק אתמול גם חזרנו לשר המשפטים וביקשנו לקבל את עמדתו, ועמדתו היא שיש להיצמד להצעה הממשלתית ולא לעסוק כרגע בעניין החידוש.

יעקב אשר: משרדי הממשלה האחרים.

יעקב אשר: משרד התחבורה, בבקשה.

אפי רוזן: אנחנו עד אתמול מאוחר בלילה ניסינו למצוא פתרון.

יעקב אשר: איפה הבעיה?

יעקב אשר: אני מבין שהבעיה המרכזית היא הנושא של הביטוחים, שעלול להיות מצב שהביטוח פג אחרי תקופה של שנה, שנתיים.

אפי רוזן: אדוני, אני לא יודע להגיד מה הבעיה.

אפי רוזן: יש לי יסוד סביר להניח שאולי יש בעיות שאני לא מבין אותן או לא נאמרות בפה מלא לא על-ידנו.

אפי רוזן: בכל מקרה גם שרת התחבורה יחד עם שר המשפטים ליבנו את העניין ביניהם והם מבקשים לא לסטות כהוא זה מהצעת החוק הממשלתית.

אפי רוזן: כל החרגה שניסינו, מבחינתם כרגע היא לא בשלה לדיון.

ג'אבר עסאקלה: כולל חמש שנים וחצי?

אפי רוזן: כולל כל מה שהצגנו אתמול.

חמד עמאר: כלומר חמש שנים וחצי סגור?

אפי רוזן: זה לא רלוונטי.

אפי רוזן: חמש שנים וחצי זה שטויות, זה פלסטר.

אפי רוזן: זאת לא הליבה של העניין.

אפי רוזן: הליבה של העניין היא האם לחדש או לא לחדש.

אפי רוזן: אם לחדש אז אין בעיה – 5.5 שנים, 5.4 שנים.

חמד עמאר: אני יכול לשאול אותך שאלה?

חמד עמאר: יש עכשיו במדינת ישראל הרבה אנשים בשלילת רישיון לא בגלל חובות אלא בגלל עברות תנועה.

חמד עמאר: מתוכן אתה יכול לתת לי מספר – לכמה מהם יש רישיון לעשר שנים והם בשלילה?

אפי רוזן: אני לא יכול לתת לך כי אני לא מוכן לנתון הזה.

חמד עמאר: אני יודע שיש הרבה.

יעקב אשר: חמד, מתוך כל הצעת החוק הזאת אנחנו מדברים על כ-100,000 רישיונות, נכון?

תומר מוסקוביץ: 200,000 מוגבלים.

יעקב אשר: כמה מתוכם זה החידוש?

חמד עמאר: פחות מ-10%.

תומר מוסקוביץ: 6%.

מרב זוהרי: אני אחזק את הנתונים.

מרב זוהרי: אחרי שבחנו אתמול את הדברים הפרטיים צריך להבין שגם אם מאפשרים לאנשים שכרגע רישיונם לא בתוקף לעלות על הכביש אז, כמובן, גם לפי עמדת משרד התחבורה לא מאפשרים לכולם לעלות, אלא רק למי שכשיר לעלות.

מרב זוהרי: זאת אומרת אם הוא נהג בחמש השנים וחצי האחרונות.

מרב זוהרי: זה מוריד את המספר.

מרב זוהרי: וגם מתוכם רק מי שיש לו ביטוח.

מרב זוהרי: עניין הביטוח הוא לא פשוט כמו שזה נשמע.

יעקב אשר: לכן כמה אנשים אנחנו מורידים אם אנחנו מורידים את עניין חידוש הרישיונות?

קריאה: אלפים בודדים.

יעקב אשר: אלפים בודדים?

מרב זוהרי: כמה אלפים.

מרב זוהרי: צריך להבין מנגד שאנחנו - -

יעקב אשר: לא 13,000, פחות.

יעקב אשר: אלפים בודדים.

מרב זוהרי: אלפים אחדים.

חמד עמאר: אתמול דיברנו על 13,000.

יעקב אשר: אבל הוא אומר לך שכשאתה חותך מזה - -

תומר מוסקוביץ: צריך לזכור שגם האלפים הבודדים האלה, זה לא אומר שלא יחדשו להם – בסך הכול הם יצטרכו לחזור לרשם, ואם הרשם יסגור להם נחדש להם.

יעקב אשר: ברור.

יעקב אשר: חבריי חברי הכנסת, אתם צריכים להחליט.

יעקב אשר: יש אפשרות לאשר כרגע, כמו הצעת החוק הממשלתית כפי שדנו בה ולרוץ עם זה ולתת פתרון ל-95% מהאנשים או להתחיל להתקשקש עכשיו עם הממשלה, ועכשיו אנחנו נכנסים לחצי פגרה של שבוע.

יעקב אשר: אני אעשה דבר כזה: אני יכול להצביע כרגע על הנוסח הזה.

יעקב אשר: אפשר לבקש רביזיה - -

חמד עמאר: ואז לא נעלה אותו היום?

יעקב אשר: לא.

יעקב אשר: תחליטו אתם.

יעקב אשר: אתם יכולים להצביע כרגע ולהחליט על זה בלי החידוש.

יעקב אשר: אתה תבקש רביזיה על החידוש, ואם יהיו הסכמות כאלה ואחרות בינתיים ותרצו לחכות עם זה, תמיד אפשר לעשות את הדיון מחדש ברביזיה, אבל לא יעלה למליאה.

חמד עמאר: המטרה שלנו היא להעלות אותו למליאה.

יעקב אשר: אם המטרה שלך להעלות אותו למליאה יש לך דרך אחת.

חמד עמאר: אנחנו רוצים את זה לפני בית-הספר, לפני שהילדים נוסעים לבתי הספר.

יעקב אשר: חמד, תקשיב - -

חמד עמאר: אני איתך.

חמד עמאר: יש מציעים אחרים.

חמד עמאר: אני לא מאמין בהכול או לא כלום.

חמד עמאר: אם אנחנו יכולים להשיג את זה עכשיו ולהתקדם אני מאמין בזה.

חמד עמאר: השאלה היא מציעים אחרים.

חמד עמאר: מבחינתי אין לי בעיה לשים את החידוש בצד גם בלי רביזיה ובלי כלום ונעלה אותו היום כי אנחנו יוצאים לחופשה של שבוע בכנסת.

ג'אבר עסאקלה: אם ההצעה כמו שהיא עכשיו פותרת 95% מהבעיה ונשארים אלפים בודדים אני בעד להתקדם.

יעקב אשר: אז בואו נקרא שוב לאוסאמה לחצי דקה.

ג'אבר עסאקלה: שניהם יגיעו.

ג'אבר עסאקלה: קרעי ואוסאמה – איפה הם?

חמד עמאר: לי אין בעיה.

חמד עמאר: אני הולך עם ההצעה הממשלתית.

אלעזר שטרן: אדוני היושב-ראש, יש סוגיה שלא הובהרה לי אתמול עד הסוף.

אלעזר שטרן: הממשלה ואני הבנו דברים שונים.

אלעזר שטרן: אני מבקש את ההנחיה של הוועדה לגבי נושא ההארכה.

אלעזר שטרן: האם זה לתקופה של פעם אחת או כמה פעמים, והאם ההארכה היא לשישה חודשים או לשלושה חודשים.

אלעזר שטרן: כי מנהל מערכת האכיפה והגבייה דיבר על פעם אחת.

יעקב אשר: בהארכה דיברו על שלושה חודשים.

ג'אבר עסאקלה: אנחנו ביקשנו שישה חודשים - -

חמד עמאר: לתת סמכות לשר המשפטים, לשר הנבחר.

יעקב אשר: ההצעה שלי היא שהשר יוכל להאריך בשלושה חודשים כל עוד מצב חירום הקורונה מוחרג.

אפי רוזן: אבל פעם אחת בשלושה חודשים.

חמד עמאר: לא, לתת את הסמכות לשר שלך.

חמד עמאר: אנחנו לא לוקחים את הסמכות.

חמד עמאר: אתה לא סומך על השר שלך?

אפי רוזן: אני סומך על כולם.

חמד עמאר: אז אנחנו ניתן את הסמכות לשר.

חמד עמאר: שהשר יחליט כמה.

תומר מוסקוביץ: יש החלטה של ועדת שרים.

תומר מוסקוביץ: ועדת שרים לא דיברה על הארכה בכלל.

תומר מוסקוביץ: אני אתמול על דעת עצמי הסכמתי לשלושה חודשים – פעם אחת בלבד בקורונה.

תומר מוסקוביץ: אם אתם רוצים – טוב; אם אתם לא רוצים – יש ועדת שרים.

תומר מוסקוביץ: אני לא מסכים לשום תזוזה מעבר לשלושה חודשים האלה.

תומר מוסקוביץ: רוצים – תעשו אחר כך חוק חדש.

מרב זוהרי: אני רק אוסיף שממה שאני מכירה בדרך כלל הסמכות לשרים להאריך היא תמיד מוגבלת במספר תקופות מסוים.

מרב זוהרי: אני לא מכירה מקרים שבהם יש לשר סמכות למשך תקופה מאוד ארוכה להאריך בלי לחזור לכנסת ושהדבר יעבור באישור הכנסת.

מרב זוהרי: בדרך כלל מגבילים את זה בזמן מסוים.

חמד עמאר: אנחנו מדברים על זמן מסוים.

חמד עמאר: אנחנו מדברים על קורונה.

חמד עמאר: אף אחד מאיתנו לא יודע מתי זה יסתיים.

יעקב אשר: מאחר שאוסאמה לא פה אני מבקש שתעשו התייעצות ביניכם עם משרדי הממשלה גם על הנושא הראשון.

יעקב אשר: אני עושה הפסקה של 10 דקות בדיון.

יעקב אשר: קבלו החלטה ונראה איך אנחנו הולכים הלאה.

יעקב אשר: אני מחדש את הישיבה.

אוסאמה סעדי: אדוני היושב-ראש, הגענו להסכמות.

אוסאמה סעדי: אנחנו מורידים את העניין של החידוש ומשאירים רק את ההגבלה להחזיק.

אוסאמה סעדי: לגבי ההארכה הסכמנו ששר המשפטים באישור ועדת החוקה יכול להאריך את זה מקסימום עד 21 ביוני או המוקדם ביניהם, עם תקופת הקורונה.

קריאה: 30 ביוני.

אלעזר שטרן: אני אחדד את הניסוח כדי שזה יהיה ברור: עד 30 ביוני אבל בלבד שבזמן שהשר מאריך את זה יש הכרזה קיימת.

יעקב אשר: ודאי, ודאי.

יעקב אשר: רבותיי, אני מעלה להצבעה את חוק ההוצאה לפועל (הקפאת הגבלת רישיונות נהיגה) (הוראת שעה – נגיף הקורונה החדש), התש"ף-2020, הצעה ממשלתית שמוזגה - - תומר - -

תומר מוסקוביץ: אני ביקשתי שלא יהיו הסתייגויות.

אוסאמה סעדי: אין הסתייגויות.

חמד עמאר: הסתייגות דיבור זה משהו אחר.

יעקב אשר: תומר, זה דמוקרטיה פה.

יעקב אשר: אתה לא יכול לסגור איתם קודם.

שלמה קרעי: אני רוצה רק רשות דיבור במליאה.

יעקב אשר: רשות דיבור במליאה לכולם.

יעקב אשר: מי בעד הצעת החוק?

יעקב אשר: מי נגד?

יעקב אשר: מי נמנע?

יעקב אשר: אושרה.

יעקב אשר: הצעת החוק התקבלה.

יעקב אשר: תודה רבה לכולם.

יעקב אשר: שיהיה בהצלחה לכולם.

יעקב אשר: עשיתם דבר חשוב מאוד למען עם ישראל.